આપણો પક્ષ ફેલાવી રહ્યો છે તે ‘अश्वत्थामा हत:’ અફવાનું ખરુંખોટું કરાવવા દ્રોણ ખુદ યુધિષ્ઠિરને પૂછવા આવશે એવું પાંડવપક્ષમાં કોઈને અગાઉ સૂઝ્યું હોત તો રણભૂમિ પર યુધિષ્ઠિર દ્રોણની આસપાસ આવી ન ચડે એવી તે સૌએ સાવચેતી રાખી હોત. તે વેળા હવે વીતી ગઈ હતી. પાંડપક્ષમાંના સૌને હવે સ્પષ્ટ છે કે દ્રોણના પ્રશ્નમાં અશ્વત્થામા નામનો સ્પષ્ટ ઉલ્લેખ ન હોય તો પણ તેમનો પ્રશ્ન તેમના પુત્ર વિશે છે, અને ભીમની ‘अश्वत्थामा हत:’ એવી બૂમો પર દ્રોણને વિશ્વાસ ન બેસવાથી આ જામી ગયેલા રમખાણમાં તેઓ તેમના સત્યવાક્ય શિષ્યને પૂછવા આવ્યા છે. તેમજ, પાંડવપક્ષમાંના સૌ એ પણ જાણે છે કે: દ્રોણ પર કૃષ્ણનો ‘યોગ’ લાગુ પડવાની દૃષ્ટિએ પ્રસ્તુત ક્ષણ નિર્ણાયક છે; દ્રોણને યુધિષ્ઠિર વતી બીજો કોઈ ઉત્તર આપે તો કામ પતવાનું નથી; ખુદ યુધિષ્ઠિરે પોતાના મુખેથી તેમને ભારપૂર્વક ‘हत:’ ઉત્તર આપવો આવશ્યક છે; ‘अहत:’ ઉત્તર તો જવા જ દો, યુધિષ્ઠિર જો ઉડાઉ ઉત્તર આપે અથવા તેમનો પ્રશ્ન સંભળાયો નથી એવો ડોળ કરીને ઉત્તર આપવાનું ટાળે તો દ્રોણ સત્ય પરિસ્થિતિ સમજી જશે અને ‘યોગ’ નિષ્ફળ જશે.